**Предлог**

**ПЛАН РАДА**

**KОМОРЕ ЗДРАВСТВЕНИХ УСТАНОВА СРБИЈЕ ЗА 2018. ГОДИНУ**

План рада Коморе здравствених установа Србије дефинише њене најзначајније задатке у 2018. години, у складу са надлежностима утврђеним законом и Статутом Коморе. У реализацији планираних задатака, Комора ће се руководити потребом да у систему здравствене заштите, путем партнерског односа са Министарством здравља и Републичким фондом за здравствено осигурање, адекватно и доследно заступа интересе здравствених установа, а у циљу ефикасније и квалитетније здравствене заштите.

План рада садржи преглед планираних приоритетних и редовних активности Коморе, њених органа и радних тела и истовремено представља програмску оријентацију Коморе и њене Стручне службе.

I ПРИОРИТЕТНЕ АКТИВНОСТИ КОМОРЕ И ЊЕНИХ ОРГАНА

1. Учешће у реформи система здравствене заштите у Републици Србији

Уверена да реформа здравственог система треба да обезбеди доступну, ефикасну и квалитетну здравствену заштиту, усаглашену са постојећим материјалним могућностима државе, Комора ће, на захтев званичних органа, својим аргументованим предлозима и сугестијама активно учествовати у побољшању закона и других прописа који регулишу област здравствене заштите, посебно оних који се односе на:

* капацитете здравствених установа, како би се максимално ускладили са потребама корисника здравствене заштите,
* прецизније утврђивање поделе рада на истом и различитим нивоима здравствене заштите, у складу са кадровским и материјалним капацитетима,
* стандарде и нормативе у вези са пружањем здравствених услуга,
* усклађивање утврђених права на здравствену заштиту са реалним могућностима обезбеђивања финансијских средстава,
* планирање и занављање кадра у здравственим установама,
* поједностављење неопходних евиденција и извештаја.

 Комора здравствених установа Србије активно ће учествовати у решавању следећих проблема:

* блокада здравствених установа, залажући се за изналажење решења за избегавање блокада у будућности,
* презадужености здравствених установа и немогућности благовременог плаћања доспелих обавеза, залажући се за изналажење механизама и начина за адекватно финансирање здравствених установа у будућности,
* занављања кадрова, у циљу одрживог пословања здравствених установа (кадровски планови, брже, једноставније и ефикасније занављање медицинских кадрова, као и организација и боља функционалност пратећих и помоћних делатности),
* уједначавања вреновања рада медицинских и других процедура у здравственим установама, уважавањем резултата акредитације здравствених установа, залажући се за обавезност спровођења процеса акредитације у свим здравственим установама и изналажење и других начина за упоредивост резултата рада и здравствених установа у целини,
* хитног решавања статуса државних апотека.

Делујући на остваривању постављених циљева реформе система здравствене заштите у Републици Србији, Комора ће и даље унапређивати сарадњу са Министарством здравља, Републичким фондом за здравствено осигурање, Здравственим саветом Србије и другим релевантним институцијама у Републици.

**2. Финансирање и уговарање здравствене заштите**

Оцењујући да досадашњи начин финансирања здравствене заштите није био стабилан и стимулативан, да утврђена права на здравствену заштиту осигураних лица нису била у корелацији са расположивим средствима за остваривање тих права, Комора ће подржавати успостављање система финансирања здравствене заштите који ће поћи од здравствених потреба грађана, приоритета у задовољавању тих потреба, а такође и од реалних могућности обезбеђивања финансијских средстава.

У циљу унапређења рада и економике пословања здравствених установа, Комора ће наставити да се залаже за измену система финансирања здравствених установа, тако што ће се плаћати рад, а не капацитети. Увођењем јединственог информационог система у здравствени систем Србије, стећи ће се услови за расподелу расположивих средстава према обиму и квалитету пружених услуга.

3. Финансијско пословање здравствених установа Србије

Комора ће пратити и анализирати финансијско пословање здравствених установа по свим изворима финансирања, територијалној организованости, нивоима здравствене заштите, наменама, трошковима и финансијским резултатима и на основу расположивих података, сачињавати компаративне анализе.

Комора ће, на основу извршених анализа, информација и сагледавања других релевантних показатеља финансијског положаја здравствених установа, благовремено предузимати одговарајуће мере и предлагати адекватна решења у правцу побољшања финансијског положаја здравствених установа.

4. Радно-правни статус запослених у здравственим установама и колективно уговарање

Комора ће наставити да прати и анализира утицај појединих закона и подзаконских аката (Закона о раду, Закона о запосленима у јавним службама, Закона о систему плата запослених у јавном сектору и сета пратећих прописа, Закона о безбедности и здрављу на раду и др.), као и колективних уговора, на радно-правни статус запослених у здравственим установама и с тим у вези, по потреби, иницирати њихове одговарајуће измене.

**5. Издавачка делатност и информисање**

Часопис **''Здравствена заштита''** који Комора издаје дуже од четири деценије, обрађује теме из области медицинских наука, посебно социјалне медицине и друштвено-економских односа у здравству.

У часопису се објављују научни и стручни радови који се односе на здравствену заштиту и здравствено стање становништва, затим на организацију рада, пословање и развој здравствене службе, систем квалитета, информатику и менаџмент. Научне и стручне радове у часопису објављују стручњаци различитих профила са научним и другим звањима, академици.

Одржавајући високи квалитет стручних радова и актуелност тема, часопис је у стручној јавности већ стекао значајну афирмацију и углед.

Часопис ''Здравствена заштита'' евидентиран је под бројем YU ISSN 0350-3208 у Библиографији Србије - Серијске публикације. Под овим бројем часопис се води и у Светској бази о серијским публикацијама у Паризу. Чланци из часописа објављују се у Библиографији Србије, а чланци и прилози у серијским публикацијама - Серија Б.

У 2018. години планирају се значајне промене у циљу побољшања квалитета и бољег рангирања часописа у званичној научној категоризацији. У том смислу, предвиђене су измене у саставу Уређивачког одбора (првенствено замена чланова чије је чланство престало одласком са функције у КЗУС, Министарству здравља, РФЗО или другим институцијама које имају представнике у Уређивачком одбору). У тренутку усвајања овог документа, у току су разговори са исктакнутим представницима научне заједнице, који би се ангажовали у раду Уредништва и својим професионалним знањем допринели подизању ранга часописа.

У циљу унапређења квалитета часописа ''Здравствена заштита'', Комора ће у 2018. години, уз генерално одобрење директора Светске здравствене организације, наставити у часопису да објављује изабране преводе текстова из публикација ове организације, из области којима се бави Комора, и финансирати преводе и рецензије текстова.

У 2018. години Комора ће издати 4 броја часописа ''Здравствена заштита''.

Комора ћеу2018. години у **''Билтену''** благовремено објављивати прилоге о својим активностима, стручне радове од посебног интереса за здравствене установе из економско-финансијске и правне области, а који се односе на непосредну примену закона, подзаконских аката и других прописа, као и мишљења државних органа и Стручне службе Коморе.

За потребе саветовања, радно стручних састанака и семинара, које ће организовати, Комора ће у „Билтену“ обрадити теме везане за припрему и израду периодичних обрачуна и завршног рачуна здравствених установа, као и друге теме из области радно-правних односа, примене колективних уговора и других актуелних тема, обухваћених програмом рада саветовања, радно-стручних састанака и семинара.

Стручну припрему ''Билтена'' вршиће Стручна служба Коморе.

У 2018. години, припремиће се најмање 4 броја ''Билтена'', који ће се прослеђивати здравственим установама путем електронске поште.

Активности Коморе и њених органа и радних тела и у 2018. години, биће транспарентне и доступне чланицама и свим заинтересованима преко сајта Коморе. Поред најактуелнијих информација о раду Коморе и њених органа и радних тела, као и Стручне службе Коморе, сви заинтересовани ће путем сајта Коморе моћи да постављају питања из домена рада Коморе и на њих добију одговоре, као и да износе мишљења и искуства о актуелним питањима из области рада здравствених установа.

Поред издавања часописа «Здравствена заштита» и «Билтена», у протеклом периоду Стручна служба Коморе здравствених установа Србије започела је нови пројекат, у циљу што бољег информисања чланица. Реч је о дневним извештајима који садрже најзначајније информације о здравству које су објавили медији, као и информације које се тичу активности установа. Ова врста информисања наишла је на добар пријем међу чланицама и са том активношћу наставиће се и током 2018. године, уз настојање да се појача део дневних извештаја који се тичу «информација из установа».

У 2018. години планирано је да се редизајнира сајт КЗУС, како би се на прегледнији начин представиле активности Коморе и пласирале информације које су битне за чланице.

Информисање чланица, али и јавности, о ставовима Коморе заузетим поводом актуелних питања везаних за рад здравствених установа и Коморе, у 2018. години вршиће се и путем објављивања саопштења у информативним медијима.

**6. Међународна активност**

Комора здравствених установа Србије током 2018. године планира да настави и унапреди сарадњу са Европским удружењем болница ХОУП ( European Hospital and Healthcare Federation - HOPE), чији је члан, али и са другим организацијама са којима је остварена комуникација током протекле године.

Фокус међународне сарадње свакако ће бити на активностима у оквиру ХОУП-а (HOPE). У том смислу планирано је неколико састанака на нивоу официра за везу, националних координатора и гувернера земаља – чланица асоцијације.

Најзначајнији скуп који је планиран у оквиру чланства у ХОУП-у (HOPE) требало би да буде завршна конференција (АГОРА), која ће бити одржана у Стокхолму од 3-5. јуна 2018. године и на којој ће бити представљени резултати овогодишњег циклуса међународне размене (HOPE EXCHANGE). У програму размене 2018. године Србија ће имати два представника који ће боравити у здравственим установама у Аустрији и Француској. Процес размене подразумева да кандидати проведу четири недеље (од 7. маја до 5. јуна) упознајући се са здравственим системима европских земаља које су понудиле домаћинство у програму, а на завршној конференцији размениће стечена искуства. Тема овогодишњег програма је „Укључивање пацијената у процес унапређења здравствене заштите; Јесмо ли спремни?“ Паралелно са одржавањем завршног скупа (АГОРА) у Стокхолму, биће одржан и Борд гувернера НОРЕ, на коме ће учествовати представник КЗУС – гувернер за Србију проф. др Георгиос Константинидис.

КЗУС планира да се интензивније промовише овај програм размене менаџментима здравствених установа и да се обезбеди да у следећем циклусу размене Србија понуди и домаћинство за кандидате из иностранства.

Планира се и успостављање боље комуникације са коморама здравствених установа из региона (Хрватска, Словенија).

Међу плановима Коморе здравствених установа Србије који се тичу међународне сарадње је и снажнији ангажман у вези са фондовима Европске уније, који се односе на здравство.

**II ПЛАН РАДА СТРУЧНЕ СЛУЖБЕ КОМОРЕ**

Стручна служба Коморе ће за потребе органа Коморе и њених радних тела, припремати одговарајуће материјале: анализе, информације, извештаје и др.

Посебне активности биће усмерене на:

1. Припрему информација и образложених предлога потребних за наступање Коморе пред надлежним државним органима, када се ради о изменама закона и других прописа који регулишу област здравствене заштите, здравственог осигурања и сл.;
2. Праћење макроекономских параметара битних за финансирање здравства (стопе раста БДП, запослености, инфлације и зарада, кретање курса ЕУР, спољнотрговинског и платног дефицита, степен наплате јавних прихода и сл.);
3. Захтев да се флексибилнијим уговарањем омогући пренамена средстава у оквиру укупне вредности уговора, како се не би ометало редовно пословање установа;
4. Прописивање јасних критеријума за стимулацију здравствених установа и запослених за остварене резултате у раду, како са становишта броја и квалитета пружених услуга, тако и са становишта финансијских резултата;
5. Припрему предлога, код планирања и праћења извршења планова рада здравствених установа, за одговарајуће измене планско–извештајних табела, с циљем да се кључни подаци о ресурсима здравствене установе, корисницима и пруженим здравственим услугама и др., приказују на начин који ће омогућити јединствену и брзу обраду, као и повезивање тих података са ангажованим кадром и материјално - финансијским средствима;
6. Пружање стручне помоћи здравственим установама у циљу решавања спорних питања из правне и економско-финансијске области, упућивањем на одредбе позитивних прописа и давањем усмених и писаних мишљења, као и помоћи у припреми одговора на тужбу и примедбе на записнике о контроли извршења уговорних обавеза;
7. Обављање послова за потребе органа Коморе, везаних, како за припрему седница, вођење записника, израду одговарајућих одлука и закључака и др., тако и за реализацију усвојених одлука и закључака;
8. Организовање саветовања и радно-стручних састанака за потребе здравствених

установа, нарочито на следеће теме:

* начин и поступак спровођења полугодишњег и коначног годишњег обрачуна припадајуће накнаде са Републичким фондом за здравствено осигурање за 2018. годину;
* попис имовине и обавеза са стањем на дан 31.12.2018. године;
* обрачун амортизације за 2018. годину;
* састављање периодичног извештаја и завршног рачуна за 2018. годину;
* примена системских закона из области здравства, као и других закона и подзаконских аката из правне и економско-финансијске области, који се односе на здравствене установе;
* разматрање нацрта или радних верзија закона, односно подзаконских аката, који су од посебног интереса за здравствене установе;
* актуелни проблеми у примени Посебног колективног уговора за здравствену делатност;
* учешће у припреми одговарајућих модела општих аката која су, на основу нових прописа, здравствене установе дужне да донесу;
* увођење значајних измена у начину финансирања здравствене заштите;
* новине у буџетском рачуноводству.

 Стручна служба Коморе планира да у 2018. години, у сарадњи са Министарством здравља, организује серију стручних састанка са представницима здравствених установа и то интерактивног типа, уз постављање питања учесника и дискусију јер се сматра да ће то бити корисније за све. Први такав серијал састанака планира се за месец фебруар 2018. године и то на тему Правилника о условима и начину унутрашње организације здравствених установа у складу са Уредбом о каталогу радних места запослених у јавним службама.

 Стручна служба Коморе ће и у 2018. години наставити добру праксу обиласка здравствених установа по регионима, којом ће се Комора приближити својим чланицама, упознати их са свим својим активностима и на терену покушати дати одговоре на питања са којима се запослени у раду сусрећу те анализирати све недоумице у вези примене позитивних прописа.

У извршавању планираних, али и других послова, Стручна служба Коморе ће сарађивати са стручним службама здравствених установа, Министарства здравља, Републичког фонда за здравствено осигурање и других органа и организација.

**III ПОСЕБНЕ НАПОМЕНЕ УЗ ПЛАН РАДА**

Послови и задаци утврђени овим Планом оствариваће се активношћу свих органа Коморе и Стручне службе, као и непосредним ангажовањем чланица Коморе.

Поједини задаци из овог Плана рада извршаваће се у сарадњи са Министарством здравља, Републичким фондом за здравствено осигурање, Институтом за јавно здравље Србије “Др Милан Јовановић – Батут”, као и другим органима и организацијама.

 **СЕКРЕТАР**

 Снежана Рашић Ђорђевић, дипл. ек.